Diari Oficial de la Generalitat Valenciana


Sumari del DOGV 162, del 17-05-1984 (1984/802892)

DECRET 28/1984, de 2 d'abril, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de la Presidència de la Generalitat Valenciana.
--------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1984/04/02/28/dof/vci/html**

### Dades del document

Número de DOGV
:   162

Data del DOGV
:   17-05-1984

Secció del DOGV
:   DISPOSICIONS GENERALS

Número del document
:   1984/802892


Data del document
:   02-04-1984

Organisme emissor
:   Presidència de la Generalitat

Tipus de document
:   Decret

Anàlisi jurídica

Decret 28/1984, de 2 d'abril, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de la Presidència de la Generalitat Valenciana.  
Constituïda la Comunitat Valenciana després de l'aprovació de l'Estatut d'Autonomia per Llei Orgànica 5/1982, d?1 de juliol, el Decret de 3 de desembre de 1982 va establir, en un inicial desplegament institucional d'aquell, el Reglament de Règim Interior del Consell de la Generalitat Valenciana. L'article 19 del Reglament esmentat establia nou Departaments, amb caràcter executiu, que integraven l'Administració de la Generalitat Valenciana; entre aquests Departaments es trobava el de Presidència.   
Per Decret, també de 3 de desembre de 1982, fou aprovat el Reglament de Règim Intern de la Presidència de la Generalitat Valenciana i fixada l'estructura interna d'aquest Departament que va regir durant el període transitori que va des de la constitució de la Comunitat Autònoma fins a la celebració de les primeres eleccions autonòmiques i la formació subsegüent del primer Govern Valencià en desenvolupament ple de l'Estatut d'Autonomia.   
El Decret del Consell de la Generalitat Valenciana 67/1983, de 28 de juny, modificà el nombre i la denominació de les Conselleries que integren l'Administració de la Generalitat Valenciana, aquest Decret manté, com a part de l'estructura del Consell i amb caràcter executiu,` la Conselleria de la Presidència.   
El Decret del Consell 103/1983, de 29 de juliol, aprovà l?actual Reglament de Règim Interior de la Conselleria de la Presidència de la Generalitat Valenciana, i fou modificat pel Decret 122/1983, de 10 d'octubre, que hi creava la Direcció General de Mitjans de Comunicació Social.   
Aquests Decrets, el d'aprovació i el de modificació del Reglament de Règim Interior de la Conselleria de la Presidència, i per mandat exprés del darrer, foren refosos en un text únic publicat per Ordre de 20 d'octubre de 1983 al Diari Oficial de la Generalitat Valenciana núm. 129, de 3 de novembre de l'any susdit de 1983.   
Per això, en compliment dels articles 35 f) i 70 de la Llei 5/1983 de la Generalitat Valenciana, de 30 de desembre, de Govern Valencià, a proposta del Conseller de la Presidència i amb la deliberació prèvia del Consell de la Generalitat Valenciana en sessió celebrada el dia 2 d'abril de 1984,  
DECRETE:  
TITOL I  
Dels òrgans de la Conselleria de la Presidència  
CAPITOL I  
Del President de la Generalitat  
Article 1.r  
L'òrgan executiu màxim de la Conselleria de la Presidència és el President de la Generalitat Valenciana.   
CAPITOL II  
Del Conseller de la Presidència  
Article 2.n  
El Conseller de la Presidència, sota la dependència immediata i directa del President de la Generalitat, és l'òrgan executiu responsable de la Conselleria de la Presidència.   
CAPITOL III  
Dels òrgans directius  
Article 3.r  
Sota l'autoritat del President de la Generalitat i del Conseller de la Presidència, el nivell directiu del Departament de Presidència està integrat per les unitats següents:   
1. La Secretaria General.   
2. Les Direccions Generals.   
En cas d'absència, vacant o malaltia del Conseller, aquest serà substituït en les seues funcions executives per aquests òrgans segons l'ordre establert al punt anterior.   
Article 4.t   
1. La Conselleria de la Presidència de la Generalitat Valenciana estarà integrada per les Direccions Generals següents:   
a) La Direcció General de la Funció Pública.   
b) La Direcció General d'Acció Cívica.   
c) La Direcció General de Relacions Institucionals.   
d) La Direcció General de Mitjans de Comunicació Social.   
2. Aquestes Direccions Generals tindran les funcions assenyalades en les lleis i disposicions sobre les matè ri es que s'especifiquen en aquest Reglament.  
La Direcció General de Mitjans de Comunicació  
TITOL II  
De l?estructura i funcions dels serveis centrals de la Conselleria de la Presidència  
CAPITOL I  
Del Conseller de la Presidència  
Secció 1.ª  
De les funcions del Conseller  
Article 5.è  
1. El Conseller de la Presidència exerceix les funcions pròpies del Departament de la Presidència incloses les de coordinació de l'Administració valenciana, sota de dependència jeràrquica del President de la Generalitat, el qual podrà avocar les esmentades competències.   
2. Corresponen al Conseller de la Presidència, amb caràcter general i en l'àmbit de la Conselleria, les funcions següents:   
a) Proposar al Consell en nomenament i la separació d'alts càrrecs del Departament.  
b) Preparar i presentar al Govern els avantprojectes de Llei, propostes d'acord i projectes de Decret, referents a les qüestions pròpies del Departament, i referendar els Decrets una vegada aprovats.   
c) Formular motivadament l'avantprojecte de Pressupost de la Conselleria.   
d) Exercir la potestat reglamentària en les matèries pròpies de la Conselleria, en forma d'Ordres de la Conselleria.   
e) Proposar al Consell, per a l'aprovació, l'estructura i organització de la Conselleria.   
f) Executar els acords del Govern en el marc de les seues competències.   
g) Resoldre en via administrativa els recursos que s'interposen contra resolucions dels organismes o autoritats de la Conselleria, llevat de les excepcions que establesquen les lleis.   
h) Resoldre els conflictes d'atribucions que sorgesquen entre distints òrgans i autoritats de la Conselleria.   
i) Exercir la direcció, la iniciativa i la inspecció de tots els serveis del Departament i l'alta inspecció i les altres funcions que els corresponen respecte dels organismes autònoms adscrits a la Conselleria.   
j) Ordenar les despeses pròpies dels serveis de la Conselleria, dins dels límits legals pressupostaris.   
k) I qualssevol altres facultats que li atribuesquen les lleis, els reglaments, el Consell o el President de la Generalitat.   
Secció 2.ª  
De les unitats que depenen directarnent del Conseller  
Article 6.t  
Depenen directament del Conseller de la Presidència el Gabinet del President i la Secretaria del Conseller.   
Secció 3.ª  
De les funcions que corresponen a aquestes unitats  
Article 7.é  
1. El Gabinet del President es configura com el conjunt d'unitats que assisteixen directament i personal el President. Depén del Conseller de la Presidència tant en els aspectes orgànics com en els funcionals.   
2. Les funcions es concreten en l'organització i l'execució del protocol, d'actes públics i relacions públiques del President, i la gestió de la seua agenda i la correspondència i la coordinació de la documentació que la labor institucional del President genere.   
3. La Secretaria del Conseller de la Presidència té per funcions l'assistència directa al Conseller de la Presidencia.   
CAPITOL II  
De la Secretaria General  
Secció 1.ª  
De les funcions de la Secretaria General  
Article 8.é  
A la Secretaria General pertoquen les funcions d'assessorament, estudis, programació, organització, publicacions, direcció del personal de la Conselleria, inspecció i coordinació de serveis, preparació de pressupostos, organització i custodia de la documentació, establiment dels conductes necessaris per a mantenir informats els Centres directius de les activitats de la Conselleria i la gestió dels serveis generals de la Conselleria, i les que establesquen les lleis i disposicions.   
Secció 2.ª  
De les unitats que integren la Secretaria General  
Article 9.é  
Les unitats que integren la Secretaria General són: la Secretaria General Administrativa, el Gabinet Tècnic, el Gabinet de Coordinació Interdepartamental, el Gabinet Jurídic, la Secretaria del Govern Valencià, el Servei de Publicacions, el Servei d'Informàtica, el Servei d'Organització i Tècniques de Gestió.   
Secció 3.ª  
De les funcions de la Secretaria General Administrativa  
Article 10  
La Secretaria General Administrativa té atribuïdes les funcions pròpies dels serveis generals de la Conselleria, i especialment la preparació i la gestió pressupostària, el registre, l'arxiu, el control intern de personal, el manteniment d'instal·lacions, el parc mòbil, el règim interior i la coordinació dels serveis administratius.   
Article 11  
La Secretaria General Administrativa depén de la Secretaria General i està integrada pels serveis de Gestió Econòmica i de Gestió Administrativa.   
Article 12  
El Servei de Gestió Econòmica té al seu càrrec tota la tramitació i la gestió econòmica de la Conselleria, i especialment: la preparació i la gestió pressupostària, donant suport a la Intervenció Delegada de la Generalitat, sense perjudici de la seua dependència de la Conselleria d'Economia i Hisenda, la tramitació dels documents d'ingrés i de pagament, i el moviment de cabals de la Conselleria.   
Article 13  
Al Servei de Gestió Administrativa pertoca la tramitació administrativa general de tota la Conselleria i l'exercici de les atribucions en matèria de personal pròpies de la Conselleria, el règim interni el manteniment d'instal·lacions i vehicles, i especialment: els serveis centrals de registre, arxiu, tractament i actuació administrativa general, la tramitació de les competències de la Conselleria en matèria de personal i el control i el règim dels edificis, els mobles i els vehicles afectats als serveis de la Conselleria.   
Secció 4.ª  
De les funcions de les altres unitats  
de la Secretaria General  
Article 14  
El Gabinet Tècnic es configura com a unitat d'estudi d'assessorament de tot el Departament de la Presidència i, especialment, per a l'atenció directa al President i a les diferents Conselleries. Especialment li corresponen les funcions següents: comprovació del nivell de desplegament de les Institucions i les competències estatutàries, la preparació i la realització d'estudis i programes de les especialitats socio-economiques, la formació i el manteniment d'una base de dades estadístiques i un fons de documentació, sense perjudici de les competències de la Conselleria d'Economia i Hisenda en matèria estadística.   
Article 15  
El Gabinet de Coordinació Interdepartamental té al seu càrrec la labor de coordinació dels distints Departaments i unitats de l'Administració de la Generalitat Valenciana; té especialment les funcions següents: la infrastructura administrativa i la secretaria de totes les Comissions Interdepartamentals i les Comissions Delegades del Govern, en cas d'establir-se'n, el seguiment i la coordinació de la resta de matèries de diverses àrees sectorials que no siguen coordinades mitjançant Comissions Delegades o Interdepartamentals.   
Article 16  
El Gabinet Jurídic té al seu càrrec la representació i la defensa en judici de la Generalitat Valenciana davant dels Tribunals de Justícia, l'Assessoria Jurídica del Govern i de l'Administració pública de la Generalitat Valenciana, i la revisió, la coordinació i, si convé, la redacció de les disposicions generals.   
Els funcionaris Lletrats que siguen adscrits al Gabinet Jurídic, o siguen habilitats per actuar-hi, podran exercir totes o algunas de les funcions anteriorment esmentades.   
Article 17  
La Secretaria del Govern Valencià és la unitat que proporciona la infrastructura administrativa i atén la tramitació dels afers que hagen de ser considerats pel Govern; li pertoca la preparació de l'ordre del dia, la tramitació de les convocatòries, i l'elaboració i custodia de les actes, la tramitació des de l'adopció dels acords fins la comunicació a les Conselleries, la redacció dels acords, i l'expedició de certificacions i comunicacions.   
Article 18  
El Servei de Publicacions s'encarrega de la preparació i l'edició de les publicacions del Consell de la Generalitat Valenciana, i especialment de la redacció, preparació i edició del Diari Oficial de la Generalitat Valenciana.  
Article 19  
El Servei d'Informàtica té per objecte la formació, el desplegament i l'aplicació dels tractaments informàtics per a tota l'Administració de la Generalitat.   
Article 20  
El Servei d'Organització i Tècniques de Gestió té per objecte l'estudi i la preparació de l'organització i l'anàlisi de processos de l'Administració de la Generalitat.   
CAPITOL III  
De la Direcció General de la Funció Pública  
Secció 1.ª  
De les funcions de la Direcció General de la Funció Pública  
Article 21  
La Direcció General de la Funció Pública té atribuïdes les competències en matèria de personal al servei del Consell de la Generalitat Valenciana, i especialment les matèries referents a plantilles orgàniques, règim legal, organització, funcionament, formació, accés, contractació, situacions, registre de personal, gestió de personal, directrius de la política de personal, retribucions i reforma administrativa de la Generalitat.   
Secció 2.ª  
De les unitats que integren la Direcció General de la Funció Pública  
Article 22  
La Direcció General de la Funció Pública s'estructura en les unitats següents: Unitat de Programació d'Anàlisis i Classificació de Llocs de Treball, Unitat de Programació de Plantilles Orgàniques i Règim de Retribucions, Servei de Règim Jurídic, Servei de Gestió de Personal, Unitat de Programació de Registre de Personal, i Institut Valencià d'Administració Pública. Les unitats de Programació d'Anàlisis i Classificació de Llocs de Treball i la del Programa de Plantilles Orgàniques i Règim de Retribucions actuaran coordinadament com a Gabinet de Racionalització i Reforma Administrativa, sense que aquest tinga caràcter d'unitat estructural.   
Secció 3.ª  
De les funcions de les unitats de la Direcció General de la Funció Pública  
Article 23  
La Unitat de Programació d'Anàlisis i Classificació de Llocs de Treball té encomanat l'estudi dels actuals llocs de treball de les Conselleries per a enquadrar-los en un grup, nivell, classe, responsabilitat i grau. Se li encomana la mateixa funció d'estudi en relació amb les noves estructures i organitzacions que es propasen, i l'anàlisi de la seua racionalitat.   
Article 24  
La Unitat de Programa de Plantilles Orgàniques i Règim de Retribucions confeccionarà i mantindrà actualitzades les plantilles orgàniques de les Conselleries una vegada classificats i analitzats els llocs, a efectes de la política de provisió i selecció.   
Li pertoca igualment l'estudi del sistema de retribucions del personal de la Generalitat, en coordinació amb la Conselleria d'Economia i Hisenda.   
Article 25  
Al Servei de Règim Jurídic s'encomana la preparació de projectes de normes i disposicions en matèria de funció pública i personal al servei de la Generalitat i la resolució dels recursos i les reclamacions que en aquesta matèria corresponen a la Direcció General i no siguen competència específica de les Conselleries.   
Article 26  
El Servei de Gestió de Personal s'encarregarà de la constitució i el manteniment dels expedients del personal que administra la Direcció General de la Funció Pública; la gestió de les incidències relatives a aquest personal i d'aquell altre que es considere convenient en tant que les estructures i les competències del personal, per part de les Conselleries, no siguen establertes clarament; les convocatòries de concursos i oposicions i altres assumptes referents a la provisió de llocs de treball.   
Article 27  
La Unitat del Programa de Registre de Personal tindrà al seu càrrec la realització dels estudis i anàlisis necessaris per a la formació del Registre esmentat, respecte del personal de la Generalitat, i la determinació del procediment de creació del fitxer o banc de dades, en connexió amb els serveis d'informàtica i amb les distintes Conselleries, fins l'establiment definitiu del Registre de   
Personal i el procediment per a mantenir-lo al dia.   
Article 28  
L'Institut Valencià d'Administració Pública té les funcions atribuïdes pel seu Decret regulador, com a òrgan desconcentrat de la Direcció General de la Funció Pública.   
Article 29  
Les unitats de Programes estaran coordinades pel Director de Programes corresponent, així com l'Institut Valencià d'Administració Pública pel seu Director, en els termes previstos al seu Decret regulador.   
CAPITOL IV  
De la Direcció General d'Acció Cívica  
Secció 1.ª  
De les funcions de la Direcció General d'Acció Cívica  
Article 30  
La Direcció General d'Acció Cívica té atribuïda amb caràcter general la competència en matèria de foment i recuperació de l'esperit cívic i, especialment, la promoció i la divulgació dels valors i les actituds cíviques -individuals i col·lectives- mitjançant accions i campanyes institucionals; mostrar la realitat de la Comunitat Valenciana i estimular la recerca de projectes per al futur d'aquesta, i el foment del debat i l'intercanvi sobre el civisme, per tal d'impulsar el perfeccionament continuat dels comportaments cívics. Igualment, té com a competències informar els ciutadans sobre les institucions autonòmiques i promoure la consciència i la millora de la qualitat de vida.   
Secció 2.ª  
De les unitats que integren la Direcció General d'Acció Cívica  
Article 31  
La Direcció General d'Acció Cívica s'estructura en les unitats següents: Servei d'Informació i Comunicació de la Generalitat Valenciana, Servei d'Accions Institucionals i Servei de Qualitat de Vida.   
Secció 3.ª  
De les funcions de les unitats de la Direcció General d'Acció Cívica  
Article 32  
El Servei d'Informació i Comunicació de la Generalitat té l'objecte d'informar, amb caràcter general i específic, els ciutadans sobre les institucions autonòmiques, i la realització d'accions de difusió d'aquestes. Aquest Servei podrà desenvolupar-se en unitats territorials i desconcentrades.   
Article 33  
Al Servei d'Accions Institucionals correspon la programació, la organització i la realització d'accions i campanyes institucionals tendents al desenvolupament del civisme i dels valors i les actituds cíviques, així com el foment de la participació ciutadana, i la divulgació de les institucions autonòmiques i de la realitat de la Comunitat Valenciana.   
Article 34  
El Servei de Qualitat de Vida recull les activitats destinades a la millora i la potenciació de la qualitat de vida dels ciutadans, especialment en matèria de consum i medi ambient, a través d'accions cíviques en les àrees d'informació, defensa i educació del ciutadà.   
CAPITOL V  
De la Direcció General de Relacions Institucionals  
Secció 1.ª  
De les funcions de la Direcció General de Relacions Institucionals  
Article 35  
La Direcció General de Relacions Institucionals té atribuïdes les relacions del Govern Valencià i la seua Administració amb les altres institucions de l'àmbit territorial de l'Estat, organismes internacionals i les institucions pròpies de la Comunitat Valenciana.   
Secció 2.ª  
De les unitats que integren la Direcció General de Relacions Institucionals  
Article 36  
La Direcció General de Relacions Institucionals s'estructura en les unitats següents: el Servei de Relacions amb les Corts i Desenvolupament Estatutari, el Servei de Relacions amb l'Estat i Organismes Nacionals i Internacionals, i el Servei de Relacions amb les Comunitats Autònomes i amb les Entitats Públiques de la Comunitat.   
Secció 3.ª  
De les funcions de les unitats de la Direcció General de Relacions Institucionals  
Article 37  
El Servei de Relacions amb les Corts i Desenvolupament Estatutari aplega tot el conjunt de relacions del Govern amb les Corts i, amb aquelles, l'ordenació del desplegament legislatiu de l'Estatut, quant a iniciatives del Govern mateix, així com les relacions amb la resta d'Institucions de la Generalitat.   
Article 38  
El Servei de Relacions amb l'Estat i Organismes Nacionals i Internacionals canalitza i instrumenta les relacions de la Comunitat Valenciana amb aquestes Entitats.   
Article 39   
El Servei de Relacions amb les Comunitats Autònomes i amb les Entitats Públiques de la Comunitat canalitza les relacions de la Comunitat Valenciana amb la resta de Comunitats Autònomes, i amb les Entitats d'àmbit territorial menor que el de la Comunitat Valenciana, dins del seu territori.   
CAPITOL VI  
De la Direcció General de Mitjans  
de Comunicació Social  
Secció 1.ª  
De les funcions de la Direcció General de Mitjans de  
Comunicació Social  
Article 40   
La Direcció General de Mitjans de Comunicació Social té atribuïdes les competències en matèria de relacions de la Generalitat Valenciana amb els mitjans de comunicació social, amb caràcter general, i especialment en allò que fa a l'emissió d'informació per part de la Generalitat Valenciana, la recepció i anàlisi de la informació en general, la homogeneització de la imatge de la Institució, la preparació de la normativa referent a mitjans de comunicació i publicitat i règim jurídic dels mitjans de comunicació social.   
Secció 2.ª  
De les unitats que integren la Direcció General de Mitjans de Comunicació Social  
Article 41   
La Direcció General de Mitjans de Comunicació Social està integrada per les unitats següents: Oficina de Premsa de la Generalitat Valenciana, Servei Tècnic de Coordinació i Estudis i el Servei de Mitjans de Comunicació Social.   
Secció 3.ª  
De les funcions de les unitats de la Direcció General de Mitjans de Comunicació Social  
Article 42   
A l'Oficina de Premsa de la Generalitat Valenciana pertoquen les relacions informatives amb els mitjans de comunicació, la preparació i la coordinació de la difusió d'informació procedent de la Generalitat i el desenvolupament de la imatge de la Institució.   
Article 43   
Al Servei Tècnic de Coordinació i Estudis correspon la realització periòdica d'anàlisis hemerogràfiques, estudis, investigacions i actualització de documentació sobre temes referents a la comunicació social i l'opinió pública i la realització d'estudis referents al tema de mitjans dé comunicació social.   
Article 44  
Al Servei de Mitjans de Comunicació Social correspon el règim jurídic dels mitjans de comunicació social pel que fa a empreses, instal·lacions i professionals.   
TITOL III  
Dels serveis de la Presidència en altres Conselleries  
Article 45  
La Conselleria de la Presidència, en matèries de la seua competència, podrà tenir serveis, sota la seua dependència, ubicats i, si convé, integrats en l'estructura de les altres Conselleries.   
Article 46  
Quan el volum de funcions referents a serveis generals no econòmics comuns a les Conselleries ho aconsellen hom establirà aquests serveis en les Conselleries què caiga, amb l'informe previ de la Conselleria o Conselleries afectades.   
Article 47  
Els serveis jurídics de les distintes Conselleries, sense perjudici de la seua adscripció orgànica a cada una actuaran, en l'exercici de les seues funcions, sota la dependència i la coordinació del Gabinet Jurídic de la Conselleria de la Presidència i sotmesos a les instruccions emanades d'aquest, el Cap del qual podrà convocar els Caps o encarregats d'aquests serveis jurídics a reunions periòdiques o no, i sol·licitar les dades i antecedents què considere necessaris en relació amb els expedients en què intervinguen.   
DISPOSICIO TRANSITORIA  
En tant que es desenvolupa el present Reglament, queden en vigor les actuals estructures orgàniques de nivell inferior a les que aquest regula.   
DISPOSICIONS FINALS  
Primera  
La determinació de nivells corresponents a les distintes unitats i llocs de treball es farà d'acord amb les normes sobre matèria de personal de la Generalitat Valenciana.   
Segona  
El Conseller de la Presidència dictarà les disposicions necessàries per al desenvolupament del que estableix aquest Decret, amb l'informe previ de la Conselleria d'Economia i Hisenda.   
Tercera  
Aquest Decret entrarà en vigor el mateix dia en què siga publicat al Diari Oficial de la Generalitat Valenciana.   
DISPOSICIONS DEROGATORIES  
Primera  
Queda derogat expressament el vigent Reglament de Règim Interior de la Conselleria de la Presidència aprovat per Decret del Consell 103/1983, de 29 de juliol, i modificat per Decret del Consell 122/1983, de 10 d'octubre, el text únic del qual fou publicat per Ordre del Conseller de la Presidència de 20 d'octubre de 1983 (DOGV núm. 129, de 3 de novembre de 1983).   
Segona  
Queden derogades les normes que, de rang igual o inferior, s'oposen al que estableix aquest Reglament.   
València, a 2 d'abril de 1984.   
El President de la Generalitat,  
JOAN LERMA I BLASCO  
El Conseller de la Presidència,  
RAFAEL BLASCO I CASTANY


Còpia Permalink ELI